กฎกระทรวง ฉบับที่ 3 (พ.ศ. 2514) ออกตามความในพระราชบัญญัติภาษีเงินได้ปิโตรเลียม พ.ศ. 2514
กฎกระทรวง
ฉบับที่ ๓
(พ.ศ. ๒๕๑๔)
ออกตามความในพระราชบัญญัติภาษีเงินได้ปิโตรเลียม
พ.ศ. ๒๕๑๔[๑]
 

อาศัยอำนาจตามความในมาตรา ๑๙ และมาตรา ๖๔
แห่งพระราชบัญญัติภาษีเงินได้ปิโตรเลียม พ.ศ. ๒๕๑๔
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑
การงดหรือลดเบี้ยปรับ ให้งดหรือลดได้เฉพาะกรณีที่เจ้าพนักงานประเมินเห็นว่า
บริษัทไม่มีเจตนาหลีกเลี่ยงการเสียหรือการนำส่งภาษี

ข้อ ๒
การลดเบี้ยปรับ ให้ลดได้ ดังต่อไปนี้
(๑) กรณีเมื่อพ้นกำหนดเวลายื่นแบบแสดงรายการเงินได้
หรือแบบแสดงรายการหักภาษี ณ ที่จ่ายแล้ว บริษัทได้ยื่นแบบแสดงรายการและขอชำระภาษีเงินได้
หรือนำส่งภาษีเงินได้พร้อมกับการยื่นแบบแสดงรายการเอง
โดยเจ้าพนักงานประเมินยังมิได้ดำเนินการตามมาตรา ๕๘
ให้ลดเบี้ยปรับลงและคงเสียในอัตราและตามเงื่อนไขดังนี้
(ก) ถ้าชำระหรือนำส่งภายในสิบห้าวัน
นับแต่วันพ้นกำหนดเวลาชำระหรือนำส่งให้เสียร้อยละ ๒ ของเบี้ยปรับ
(ข) ถ้าพ้นสิบห้าวัน แต่ยังไม่พ้นสามสิบวัน
นับแต่วันพ้นกำหนดเวลาชำระหรือนำส่ง ให้เสียร้อยละ ๕ ของเบี้ยปรับ
(ค) ถ้าพ้นสามสิบวัน
แต่ยังไม่พ้นหกสิบวันนับแต่วันพ้นกำหนดเวลาชำระหรือนำส่ง ให้เสียร้อยละ ๑๐
ของเบี้ยปรับ
(ง) ถ้าพ้นหกสิบวัน แต่ยังไม่พ้นเก้าสิบวัน
นับแต่วันพ้นกำหนดเวลาชำระหรือนำส่ง ให้เสียร้อยละ ๑๕ ของเบี้ยปรับ
(จ) ถ้าพ้นเก้าสิบวัน นับแต่วันพ้นกำหนดเวลาชำระหรือนำส่ง
ให้เสียร้อยละ ๒๐ของเบี้ยปรับ
(๒) กรณีอื่นนอกจาก (๑) ให้เสียร้อยละ ๓๐ ของเบี้ยปรับ

ข้อ ๓
การลดเบี้ยปรับตามที่กำหนดไว้ในข้อ ๒
ให้เจ้าพนักงานประเมินมีอำนาจสั่งลดได้
แต่ถ้าจะลดเบี้ยปรับนอกเหนือไปจากที่กำหนดไว้ในข้อ ๒ หรือจะงดเบี้ยปรับ
ให้ทำได้ต่อเมื่อได้รับอนุมัติจากอธิบดีหรือผู้ที่อธิบดีมอบหมาย

ข้อ ๔
การขอให้งดหรือลดเบี้ยปรับ ให้บริษัทยื่นคำร้องเป็นหนังสือต่อเจ้าพนักงานประเมิน
แสดงเหตุผลที่ขอให้งดหรือลดนั้น เว้นแต่กรณีที่อธิบดีพิจารณาเห็นสมควร จะสั่งให้งดหรือลดเบี้ยปรับโดยไม่ต้องมีคำร้องก็ได้
ข้อ ๕
ให้บริษัทยื่นคำร้องตามข้อ ๔
ก่อนเจ้าพนักงานประเมินมีหนังสือแจ้งการประเมินไปยังบริษัท ถ้าบริษัทได้รับหนังสือแจ้งการประเมินก่อนแล้วและประสงค์ของดหรือลดเบี้ยปรับ
ให้ยื่นอุทธรณ์ตามมาตรา ๖๐


ให้ไว้ ณ วันที่ ๒๗ ธันวาคม พ.ศ. ๒๕๑๔
บุญมา วงศ์สวรรค์
ปลัดกระทรวงการคลัง ผู้ใช้อำนาจของ
รัฐมนตรีว่าการกระทรวงการคลัง
หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากหลักเกณฑ์และวิธีการในการงดหรือลดเบี้ยปรับตามมาตรา ๖๔
แห่งพระราชบัญญัติภาษีเงินได้ปิโตรเลียม พ.ศ. ๒๕๑๔ ต้องกำหนดโดยกฎกระทรวง จึงจำเป็นต้องออกกฎกระทรวงฉบับนี้
































อรญา/ปรับปรุง
๑๘ มิถุนายน
๒๕๖๒

[๑]
ราชกิจจานุเบกษา
เล่ม ๘๘/ตอนที่ ๑๔๙/ฉบับพิเศษ หน้า ๕/๓๐ ธันวาคม ๒๕๑๔